Helleristninger er bilder eller symboler som mennesker har hugget inn i fjell.
Helle er et gammelt norrønt ord for en glatt, flat stein eller klippe (helle også på dansk, den svenske betegnelsen er «häll»).
Til tross for navnet ble helleristningene ifølge forskerne ikke ristet/risset, men derimot hugget eller banket inn i steinoverflaten med et skarpt redskap.
Helleristninger forbindes gjerne med bronsealderen i Skandinavia (ca. 1700 f.Kr.–500 f.Kr.), men kjennes også fra stein- og jernalderen, og fra mange deler av verden – deriblant Australia, Midtøsten og Nord-Amerika.
Helleristninger utenfor Skandinavia kalles noen ganger petroglyfer (fra det greske «petra» (sten) + «glyphein» (innhugge).
Begge ordene henviser altså til det samme fenomenet – menneskeskapte fordypninger som danner synlige figurer eller mønstre i fjell og stein.